google/wiki40b huggingface dataset:
SK Cēsis

Istorija

Sporto Klubas įkurtas 2009 m. Labiau žinomas dėl vyrų ir moterų krepšinio, bei rankinio komandų. Futbole klubas nepuoselėja ambicingų planų, dalyvauja Antros lygos, Vidzemės regiono pirmenybėse. Šiuo metu vyksta miesto stadiono rekonstrukcijos darbai ir tik po to planuojama, kad klubas siektų aukštesnių tikslų.

2016

Suburta futbolo ekipa. Debiutavo Antrojoje lygoje. Vidzemėje savo grupėje užėmė pirmąją vietą. 
Su geriausiomis kitų regionų komandomis dalyvavo finaliniame etape, kur nusileido tik čempionais tapusiai Grobiņas SC.  Tarp visų Antros lygos komandų buvo antri.
Finalo rungtynių ataskaita:

2017

Dalyvavo Antros lygos pirmenybėse. Jose nugalėjo ir pateko į atkrintamąsias varžybas. B grupėje liko antri ir į finalą nepateko.
Amagasakis

Istorija

Viduramžiais mieste stovėjo Amagasakių domeno pilis.

Ekonomika

Miestas yra svarbi Hanšino pramoninio regiono dalis. Čia taip pat įsikūrę Osaka Titanium Technologies, antra didžiausia ne geležies metalo gamybos įmonė.

Politika

2010 m. miesto mere išrinkta Kazumi Imamura, nepartinė, remta Žaliųjų partijos, tapusi vienintele šios partijos deleguota išrinkta mere ir pirmąja miesto mere moterimi, išrinkta 54% balsų persvara.
Iki 1946 m. miesto vadovai buvo paskiriami valdžios. Nuo 1916 m. iki 1946 m. miestą valdė 6 merai. 1947 m. balandžio 6 d. pareigas eiti pradėjo pirmasis piliečių išrinktas miesto meras. Dabartinė merė - 9-oji piliečių rinkta Amagasakio vadovė.
Miesto tarybą sudaro 42 nariai.
Antanas Vytartas

Antanas Vytartas (1863 m. gruodžio 15 d. Truskavoje – 1932 m. lapkričio 8 d. Kalvarijoje) – kunigas, religinės literatūros rengėjas, publicistas, knygnešys.

Biografija

Tėvai – bajorai, namuose kalbėjo tik lenkiškai.
Mokėsi Kauno gimnazijoje, Kauno kunigų seminarijoje.
Lietuviškai išmoko seminarijoje. Pradėjo versti iš lenkų kalbos religinio turinio raštus. Bendramoksliai juos padėdavo redaguoti ir išleisti.
1886 m. gruodžio mėnesį suteikti kunigo įšventinimai, paskirtas Mosėdžio vikaru, 1889 m. perkeltas į Baisogalą, 1891 m. – į Klovainius, 1894 m. – į Joniškį, 1895 m. – į Kupiškį. Buvo įtariamas ryšiais su knygnešiais, todėl ilgai vienoje vietoje nelaikydavo.
1899 m. paskirtas Žemaičių Naumiesčio klebonu.
Pirmojo pasaulinio karo metais gyveno Odesoje. Į Lietuvą grįžo 1919 pašlijusia sveikata (nervų liga). Pradėjo dirbti Ėriškių kuratu, 1920 perkeltas altaristų į Pašvitinį (pagal Žemaičių vyskupijos kroniką). Mirė Kalvarijos psichiatrijos ligoninėje (plaučių uždegimas).

Švietėjiška veikla

Atvykęs į naują parapiją į knygnešystę įtraukdavo vyrus ir moteris, nevengdamas jų prisaikdinti kovai už katalikybę. Būdinga tai, kad jo suburti knygnešiai net areštuoti nieko neišduodavo, mokėdavo baudas, keliaudavo į tremtį kaip kankiniai už tikėjimo laisvę, tikėdami, kad jų darbas yra šventas.
Lietuviškos spaudos atsiųsdavo kunigas Martynas Sederevičius iš Sudargo, kunigas Marcijonas Povilas Jurgaitis iš Palangos, Juozas Ložinskis, Dominykas Miklius, Juozas Sakalauskas, Stasys Neteckis, Kazys Ceplinskis ir kiti. Platino ne tik maldaknyges, bet ir katalikiškas knygas, laikraščius. Įduodavo pažįstamiems jaunuoliams, kurie nuveždavo į Peterburgą Juozui Zaukai. Artimai bendradarbiavo su Serafinu Laurynu Kušeliausku, priklausė Martyno Sederevičiaus slaptai knygnešių organizacijai. Kalėjimo ir tremties išvengė, nors daug kartų krėstas, tardytas, ne kartą mokėjo baudas.
Buvo vienas iš geresnių Žemaitijos vyskupijos pamokslininkų. Per atlaidus Joniškyje pasakytame pamoksle knygnešius prilygino pirmųjų amžių krikščionybės kankiniams. Už tai sumokėjo baudą ne tik jis pats, bet ir Joniškio klebonas, kad pamokslo necenzūravo. Baudė ir kai sumažėdavo mokinių skaičius vietos pradinėse mokyklose, ir už važinėjimus be atskiro leidimo į kitas parapijas.
Visą laiką pats rašė, vertė iš kitų kalbų, leido katalikiškas knygeles ir maldaknyges. 1887–1890 m. – „Šviesos“ laikraščio faktiškas redaktorius. Publikacijas pasirašydavo slapyvardžiais arba visai nepasirašydavo. Daug pinigų skirdavo savo knygų spausdinimui.
Iljeusas

Istorija

Gyvenvietė įkurta 1534 m. ir pavadinta Vila de São Jorge dos Ilhéus. Buvo verčiamasi cukraus, kakavos produkcija ir eksportu. 1881 m. Iljeusas įgijo miesto statusą. XX a. antroje pusėje turizmas tapo svarbiausia ūkio šaka ir pakeitė kakavos eksportą.
Katri Helena

Katri Helena (g. 1945 m. rugpjūčio 17 d.) – suomių dainininkė, aktorė.
1969 metais dalyvavo tarptautiniame dainų festivalyje Sopote. Du kartus atstovavo Suomijai Eurovizijoje – 1979 metais su daina „Katson sineen taivaan“ ir 1993 metais su daina „Tule luo“.
Turi tris vaikus: dvi dukras ir sūnų. Sūnus Juha Kalaoja 2009 m. mirė nuo širdies priepuolio, būdamas 33 metų.
Ĩ

Ĩ ir ĩ (i su tilde) – modifikuota lotyniškos abėcėlės raidė I.
Gvaranių kalboje (ir kitose tupių-gvaranių kalbose) žymi nosinį garsą i, kuris tariamas panašiai, kaip lietuvių dvigarsis in. Kikujų kalboje atitinka garsą [e], o vietnamiečių kalboje – kylantį nutrauktą garsą [i].
Lightning Bolt

Įrašymas

Pabaigus įrašinėti albumą „Backspacer“, prodiuseris Brendan O’Brien siekė kuo greičiau vėl pradėti įrašinėjimo darbus, kadangi grupei tai ėjosi labai sklandžiai. 2011 m., kuriant dokumentinį filmą „Pearl Jam Twenty“ ir ruošiantis dvidešimtmečio turui, grupė įrašė kelias dainas Los Andžele. Vieną iš jų, „Olé“, buvo galima nemokamai atsisiųsti internete. Šiems renginiams pasibaigus, grupė pradėjo savarankiškai įrašinėti demo įrašus. Galiausiai, grupė 2012 m. kovą vėl grįžo į Los Andželą ir pradėjo įrašinėti. Tačiau jiems teko padaryti pertrauką ir permąstyti jau sukurtas dainas. Nors albumas jau buvo beveik baigtas, grupės nariams dainos neatrodė pakankamai geros. Pertrauka truko maždaug metus. Kiekvienas grupės narys turėjo atskirų darbų: vokalistas Eddie Vedder pradėjo solinį turą, būgnininkas Matt Cameron grojo su atsikūrusia savo grupe „Soundgarden“, gitaristas Stone Gossard dirbo su savo kita grupe „Brad“, bosistas Jeff Ament įrašė solinį albumą „While My Heart Beats“ ir įkūrė naują grupę „RNDM“, o gitaristas grojo grupės „Walking Papers“ įrašuose, taip pat koncertavo su keliems koncertams atsikūrusia grupe „Mad Season“, taip pat dirbo su šios grupės neišleistais įrašais. Tik 2013 m. kovą grupė vėl grįžo į studiją su naujomis dainomis. Po šešių savaičių darbo, albumas buvo baigtas.

Muzika ir žodžiai

Skirtingai, nei prieš tai išleistame „Backspacer“, šiame albume skamba ilgesnės dainos ir labiau eksperimentinis skambesys. Kaip savo įkvėpimus albumui grupė nurodė grupes „Dead Kennedys“, „Pink Floyd“ (ypač albumą „The Wall“) bei muzikantą Neil Young. Daina „Sleeping by Myself“ prieš tai buvo įrašyta Vedder soliniame albume „Ukulele Songs“. Kūrinys „Pendulum“ buvo sukurtas įrašinėjant albumą „Backspacer“, tačiau į jį nepateko.
Visoms albumo dainoms žodžius parašė Vedder, šįkart bandydamas savo mintis išreikšti kuo aiškiau. Dainose kalbama apie ilgas draugystes (daina „Getaway“), blogą tikėjimą kažkuo („Mind Your Manners“), pasaulio būseną („Infallible“) ir gyvenimo laikinumą („Pendulum“). Albume jaučiasi grupės brandumas, kadangi nariai buvo įkopę į penktą dešimtį, nedaug betrūkstant iki šeštos.

Išleidimas ir pardavimai

Albumas debiutavo pirmoje „Billboard 200“ topo vietoje ir per pirmą savaitę JAV buvo parduota 166 000 kopijų. 2014 m. balandį vien JAV buvo parduota 387 000 kopijų. Taip pat buvo išleisti ir du singlai. Pirmasis, „Mind Your Manner“, buvo išleistas iškart, vos paskelbus apie albumą. Dainą dažnai grojo per radijo stotis, ji pasiekė 12 vietą „Alternative Songs“ tope. Rugpjūčio 23 d. buvo išleistas dainos vaizdo klipas. Rugsėjo 18 d. buvo išleistas antrasis singlas „Sirens“. Po kelių dienų ir šiai dainai buvo sukurtas vaizdo klipas.
Gilis (kostiumas)

Gilis (angl. ghillie suit, yowie suit) – maskuojamojo kostiumo rūšis, primenanti lapiją ar neaiškių šiukšlių krūvą. Gilius vilki snaiperiai  ir medžiotojai, kai reikia visiškai susilieti su aplinka ir pasislėpti nuo priešininko ar medžiojamo gyvūno.
Gilį sudaro kostiumas (paprastai striukė su gobtuvu ir kelnės, gali būti apsiaustas) iš tinklo, prie kurio priraišiotos vienos ar kelių dengiamųjų spalvų virvutės, siūlai arba audinio juostelės ar skiautės, sudarantys „gauruotą“ paviršių. Papildomai gali būti priraišiojami tai vietovei būdingų augalų lapai ar šakelės, augalinės šiukšlės.
Gilis maskuoja savo slepiama spalva, kontūrų skaidymu (kai panaudotos kelios spalvos) ir kontūrų deformavimu (kai kostiumas gilis laisvas, o pririšti „gaurai“ netvarkingai styro į šonus). Gerai pagaminto gilio „gaurai“ vėjyje juda taip pat kaip aplinkinė augalija.

Etimologija

Žodžiai angl. gillie, gilly, ghillie 'tarnas' kilę iš škot. gėl. gille ir airių gėlų kalbos žodžio giolla 'berniukas'. Kostiumai pavadinti pagal tarnus, kurie medžiotojams padėdavo tykoti elnių ar kitų žvėrių.
Australijos armijos snaiperių giliai vadinami angl. yowies, nes išvaizda jie primena ječius, kurie, esą, gyvena Australijos dykrose.

Istorija

Gilius išrado Škotijos žvėrių sargai, kuriems reikėjo geros maskuotės.
Škotijos kalniečių pulkas Lovat Scouts, suformuotas britų kariuomenėje po Antrojo būrų karo, yra pirmasis karinis dalinys, naudojęs gilius. 1916 m. Lovat Scouts tapo pirmuoju snaiperių daliniu D. Britanijoje.
Šuoliai ant batuto

Šuoliai ant batuto – olimpinė gimnastikos šaka.

Taisyklės

Varžybų metu sportininkai atlieka pratimų seriją, kurie yra įvertinti atitinkamais balais pagal sunkumą. Kuo lengvesnė pratimų serija, tuo mažesnis didžiausias galimų gauti taškų skaičius. Dažniausiai balus skiria penki teisėjai. Varžybose dalyvauja moterys ir vyrai. Olimpinių žaidynių programoje atliekami individualūs, taip pat sinchroniniai šuoliai.
Pietų Osetija

Istorija

Griūvant TSRS tuometinė Pietų Osetijos autonominė sritis Gruzijos sudėtyje pareikalavo didesnių autonominių teisių. Gruzijai šias atsisakius suteikti, Pietų Osetijoje kilo separatistinis judėjimas, remiamas Rusijos. 1991 m. paskelbta Pietų Osetijos nepriklausomybė, 1992 m. surengtame nepriklausomybės referendume 99,9 % rinkėjų pasisakė už valstybės nepriklausomybę nuo Gruzijos bei susijungimą su Rusija. Gruzija karine jėga bandė malšinti separatistus. 2001 m. balandžio 8 d. referendumu priimta Pietų Osetijos Konstitucija. 2006 m. lapkričio 12 d. remiantis referendumo rezultatais Pietų Osetija paskelbė savo nepriklausomybę, kurią vėliau pripažino keturios valstybės: Rusija, Nikaragva, Venesuela ir Tuvalu.
Rusijos Federacija 2006 m. spalio 1 d. Pietų Osetijos teritorijoje pradėjo išduoti gyventojams Rusijos Federacijos piliečio pasus.
Rūta-110

Rūta-110 – pirmasis lietuviškas tranzistorinis skaičiavimo kompleksas (antros kartos kompiuteris), 1969–1972 m. gamintas Vilniaus skaičiavimo mašinų gamykloje.

Istorija

Suprojektuotas 1968 m.  Skaičiavimo mašinų specialaus konstravimo biuro, projekto vadovas – A. Nemeikšis. Buvo skirtas ekonominės ir valdymo informacijos apdorojimui. Iš viso surinkti 37 vnt.
Projektuojant kompleksą buvo sukurti pirmieji Lietuvoje magnetinių diskų kaupikliai R401 ir spausdinto bei ranka rašyto teksto nuskaitymo įrenginiai „Rūta-701“.
„Rūta-110“ galima pamatyti Energetikos ir technikos muziejuje Vilniuje

Kompleksas

Skaičiavimo mašinoje „Rūta-110“ vienu metu galėjo būti vykdoma iki trijų programų. Buvo naudojami lygiagretūs skaičiavimai, taip pat lygiagrečiai buvo užtikrintas procesoriaus ryšys su išoriniais įrenginiais. 
Kompleksui pagaminti buvo sunaudojama 410 km laidų bei virš 16 000 tranzistorių ir diodų.
Petru Stinga

Petru Stinga (g. 1987 m. balandžio 17 d.) – Moldavijos futbolininkas, saugas.

Biografija

2006 m. žaidė FBK Kaunas komandoje, su kuria tapo Lietuvos čempionu, 2007–2008 m. žaidė FK Šilutėje ir FBK Kaunas klube, vėliau išvyko Moldavijon.
Klavijus (Mėnulio krateris)

Klavijus (lot. Clavius, 58.8°S 14.1°W) – smūginis Mėnulio krateris, esantis matomosios Mėnulio pusės pietiniame pakraštyje. Pavadintas vokiečių vienuolio jėzuito, matematiko Kristoforo Klavijaus (1537−1612) vardu.
Klavijus yra vienas populiariausių stebėjimo iš Žemės kraterių. Klavijaus skersmuo pagal įvairius šaltinius 225−245 km ir jis yra trečias pagal dydį Mėnulio krateris matomojoje pusėje. Dėl perspektyvos iškreiptumo jis matomas ovalo formos. Klavijus yra labai senas krateris, susidaręs prieš 4 mlrd. metų. Jis neabejotinai buvo veikiamas meteoritų bombardavimo ir geologinių procesų. Jo dugnas yra nusėtas daugybe mažų kraterių. Klavijus apibūdinamas labiau įduba nei krateriu, kadangi jo apylinkių aukštis atitinka jo sienų aukštį, išskyrus kai kurias vietas rytinėje pusėje. Sienos yra gana stačios ir praradusios terasines struktūras, jų aukštis yra apie 3,5 km.
Viena iš Klavijaus įdomybių yra penkių kraterių grupė jo dugne, kurie sudaro tarsi žiedo formos grandinę pradedant (ar baigiant) didžiuoju, vadinamu Ruterfurdu (40 km skersmens). Kiti krateriai vadinami (nuo didžiausio) Klavijaus D, C, N ir J pavadinimais. Šiaurinėje sienoje yra panašaus dydžio į Ruterfurdą stambus Porterio krateris. Klavijaus krateris minimas klasikiniame S. Kubriko filme „2001 m. kosminė odisėja“ bei to paties pavadinimo fantastiniame Artūro Č. Klarko romane − abiejuose kūriniuose vaizduojama krateryje įrengta bazė Mėnulyje.
Šaulių žvaigždė

Šaulių žvaigždė – Lietuvos valstybės apdovanojimas, skiriamas pagerbti Lietuvos šaulių sąjungos nariams, kitiems Lietuvos bei užsienio valstybių piliečiams už ypatingus nuopelnus Šaulių sąjungai ir Lietuvai. Šaulių žvaigždės garbės ženklas prilyginamas ordinui.

Istorija

Steigti apdovanojimą Lietuvos šaulių sąjungos nariams sumanyta 1927 m., artėjant Šaulių sąjungos dešimtmečiui. Šaulių žvaigždės ordino projektą sukūrė skulptorius Petras Rimša. 1930 m. patvirtintas ordino aprašymas ir statutas.

Aprašymas

Šaulių žvaigždė – trijų lelijos žiedo formos spindulių, dengtų žalios spalvos emaliu, ant sidabrinės saulutės. Viršutinio, vertikalaus spindulio viduryje – skydelis su Vyčio kryžiumi. Ženklo centre – apvalus raudono emalio skydas su Vytimi.
Ordino juosta – tamsiai žalia su dviem baltomis juostelėmis pakraščiuose ir viena raudona per vidurį.

Kavalieriai

Petras Ciunis – 1939 m.
Maltos ryšiai

Maltos ryšiai ir komunikacijos:
Kuopininkų byla

Kuopininkų byla – komunistinis leidinys, išėjęs 1926 m. Kaune.

Istorija

Paskelbė Liudo Adomausko, Igno Gaškos, Prano Vilūno ir kitų 1926 m. gegužės 17 d. – birželio 12 d. teistų kuopininkų kalbas, reportažą apie išteisintų kuopininkų sutikimą Kaune.
Išankstinis sandoris

Išankstinis sandoris – išvestinė finansinė priemonė, Susitarimas pagal kurį sandorio šalys susitaria pirkti-parduoti apibrėžtą pagrindinę priemonę (akciją, valiutą, žaliavą ir pan.) už iš anksto sutartą kainą, tačiau atsiskaityti ateityje. Atsiskaitymas pagal išankstinį sandorį yra privalomas. Jeigu pagrindinė priemonė yra pristatoma, tada sumokama pilna sutarta kaina. Jeigu pagrindinė priemonė nepristatoma, sumokamas sutartos ir rinkos kainų skirtumas. Išankstiniai sandoriai sudaromi už reguliuojamų rinkų ar daugiašalių prekybos sistemų ribų.
Išankstinio sandorio pardavėjas įsipareigoja ateityje parduoti pagrindinę priemonę. Jis patiria riziką, kad gali pakilti pagrindinės priemonės rinkos kaina. Suėjus mokėjimo dienai pardavėjas privalo pristatyti pagrindinę priemonę už sutartą kainą, kuri yra mažesnė už rinkos kainą, arba sumokėti kainų skirtumą, jeigu pagrindinė priemonė nepristatoma.
Išankstinio sandorio pirkėjas įsipareigoja ateityje pirkti pagrindinę priemonę. Jis patiria riziką, kad pagrindinės priemonės rinkos kaina gali nukristi. Suėjus mokėjimo dienai pirkėjas privalo sumokėti pilną sutartą kainą, kuri yra didesnė už rinkos kainą, arba sumokėti kainų skirtumą, jeigu pagrindinė priemonė nepristatoma.
Išankstinis sandoris gali būti tinkama finansinė priemonė investuotojams, kurie turės mokėjimų užsienio valiuta ateityje, turės mokėti už žaliavas ir pan., ir siekia iš anksto užfiksuoti savo pajamas ir/ar išlaidas, nepriklausomai nuo to, kokia bus pagrindinės priemonės rinkos kaina ateityje. Išankstinis sandoris taip pat gali būti tinkama finansinė priemonė kitiems investuotojams, kurie turi savo individualių lūkesčių dėl pagrindinės priemonės kainos dinamikos ir siekia prekybinio pelno. Išankstinio sandorio pardavėjai tikisi, kad pagrindinės priemonės rinkos kaina ateityje kris, o pirkėjai – kad pagrindinės priemonės rinkos kaina ateityje kils.

Išankstinių bei ateities sandorių ypatumai

Išankstiniai ir ateities sandoriai – tai susitarimai, pagal kuriuos susijusios šalys sudaro sutartį, nustatančią teisę ir įsipareigojimą pirkti bei atitinkamai parduoti jų objektu esantį turtą už iš anksto nustatytą kainą. Išankstinio sandorio atveju arba yra fiziškai perleidžiamas turtas, dėl kurio toks sandoris buvo sudarytas, arba visas pelnas ar nuostolis yra dengiami grynaisiais. Sudarius ateities sandorį, pelnas ir nuostolis skaičiuojami kasdien per visą sutarties galiojimo terminą. Išankstinių sandorių atveju atsiskaitoma paskutinę sutarties galiojimo dieną, bet ateities sandorių atveju paprastai galima atsiskaityti bet kurią dieną sutarties galiojimo terminui dar nepasibaigus.
Edipas

Mitas

Edipo tėvas Lajas paniekino karaliaus Pelopso svetingumą pagrobdamas jo sūnų Chrisipą, nes šį berniuką buvo įsimylėjęs. Ilgą laiką Lajas ir jo žmona Jokastė neturėjo vaikų, kol Lajas iš Delfų orakulo sužinojo, kad susilauks sūnaus, kuris užmušiąs tėvą ir vesiąs motiną.

Edipas Korinte

Jokastė iš tikro netrukus pagimdė sūnų. Kai jis gimė, Lajas įsakė savo naujagimiui sūnui perdurti sausgysles ties pėdų gurneliais ir pamesti ant Kitairono kalno šlaito. Tačiau jo tarnas, kuriam buvo įsakyta, pasigailėjo berniuko ir atidavė Korinto piemeniui. Piemuo berniuką nunešė Korinto karaliui Polibui, kuris jį įsūnijo. Polibo žmona Meropė (ar Periboėja) išgydė Edipo žaizdas ir užaugino kaip savo sūnų.

Edipas nužudo savo tėvą

Edipas Korinte augo nežinodamas savo tikrosios kilmės. Kartą, kai Edipas buvo suaugęs jaunuolis, vienas apgirtęs korintietis jį išvadino pavainikiu. Įtėviai buvo priversti atskleisti tiesą. Edipas panoro išsiaiškinti, kas tikrieji jo tėvai, todėl nuvyko į Delfus pas orakulą. Vietoje trokštamo atsakymo jam pasakė, kad jis užmuš tėvą ir ves savo motiną. Edipas tai išgirdęs nebegrįžo atgal į Korintą, kurį laikė savo tėvyne, ir pasiryžo keliauti po pasaulį.
Kelyje iš Delfų į Daulį siauroje trijų kelių sankryžoje Edipas sutiko neginkluotą senį, važiuojanti vežimu ir lydimą tarnų. Vieno iš vežimų važnyčiotojas Polifontas pareikalavo, kad Edipas tučtuojau pasitrauktų iš kelio. Šiam neskubant jis užmušė vieną iš Edipo žirgų. Įtūžęs Edipas užmušė senį, savo tėvą, ir visus jo palydovus. Taip išsipildė pirmoji pranašystės dalis.

Tolimesnė mito eiga

Atvykęs į Tėbus įmina Sfinkso mįslę. Išgelbėti tėbiečiai paskelbia Edipą Tėbų karaliumi ir į žmonas atiduoda mirusio Lajo žmoną Jokastę, jo motiną. Taip išsipildo pranašystė. Su Jokaste susilaukė keturių vaikų: Polineiko, Eteoklio, Antigonės ir Ismenės. Laiminga santuoka truko 20 metų. Tėbus užpuola maras, kad baigtųsi maras Delfų orakulas pareikalauja išvaryti iš miesto Lajo žudiką. Aiškindamsis savo seno nusikaltimo aplinkybes Edipas supranta, kad jis nužudė savo tėvą ir vedė motiną. Tai sužinojusi Jokastė pasikaria, o Edipas auksine vėlionės sage išsiduria akis.
Sūnūs išvaro tėvą iš miesto. Tėbų valdymas atiteko Eteoklui ir Polineikui. Nors iš pradžių ir susitaria valdyti kas antrais metais, vėliau kyla konfliktas tarp brolių ir Polineikas ryžtasi karo žygiui prieš sosto neužleidžianti brolį (žr. Septyniese prieš Tėbus).
Lydėti aklą tėvą ryžtasi tik duktė Antigonė, kuri liko ištikima net ir sužinojusi baisią tiesą. Po ilgų klajonių Edipas pasiekia Koloną, šventą eumenidžių giraitę, kur pagal pranašystė turėjo baigtis Edipo gyvenimas. Tesėjas priėmė Edipą, o šis papasakojo savo liūdną gyvenimo istoriją. Jokastės brolis Kreontas mėgina įtikinti Edipą grįžti į Tėbus, bet tik taip užsitraukia Tesėjo pyktį. Polineikas atvyko tėvo pritarimo karo žygiui prieš brolį Eteoklį, tačiau jo negauna. Edipas prakeikia abu savo sūnus, kurie išvarė jį iš Tėbų ir išpranašauja, kad abu žus dvikovoje. Kartu su Tesėju nukeliauja į Edipo mirties vietą. Atsiveria žemė ir praryja Edipą. Šią paslaptį žinojo tik Tesėjas.
WAP

WAP (angl. Wireless Application Protocol) yra atviras tarptautinis standartas sistemoms, kurios naudoja belaidį ryšį. WAP buvo sukurtas siekiant suteikti mažiems nešiojamiems įrenginiams priėjimo prie interneto galimybes, panašias į paprastos žiniatinklio naršyklės. Dėl tam tikrų nešiojamųjų įrenginių savybių (dydžio, resursų kiekio, kainos) WAP nėra toks išsamus ir funkcionalus kaip WWW. Šiuo metu WAP yra pagrindinis mobiliųjų tinklalapių naudojamas protokolas, tačiau jau dauguma mobiliųjų prietaisų yra suderinami su daug lankstesniu XHTML standartu, kuriuo parašytus tinklalapius galima naršyti ir įprastiniuose kompiuteriuose, ir mobiliuosiuose įrenginiuose. Japonijoje sukurta i-mode sistema yra dar vienas populiarus belaidžio ryšio protokolas.

Kodėl sukurtas WAP?

WAP yra protokolų rinkinys, sukurtas mobiliems įrenginiams (delniniams kompiuteriams ar mobiliesiems telefonams ir kt.), siekiant suteikti šių įrenginių vartotojams patogų priėjimą prie interneto. Iki WAP sukūrimo buvo beveik neįmanoma sukurti tokią sistemą, kuri leistų verslininkams operatyviai sekti biržos kainas, darbuotojams – skaityti el. paštą ar sporto aistruoliams – stebėti mėgstamų rungtynių rezultatą. WAP buvo sukurtas tam, kad leistų teikti šias ir panašias paslaugas naudojant belaidį ryšį.
Prieš WAP protokolo sukūrimą, belaidžio duomenų perdavimo galimybės buvo apribotos elementariais servisais, tokiais kaip SMS ar USSD – WAP pirmtaku. Kai kurie nešiojamųjų įrenginių gamintojai buvo sukūrę nuosavus protokolus: HDML (Unwired Planet, dabar – Openwave), ITTP (Ericsson), TTML (Nokia). Norėdamos padidinti savo verslo galimybes ir plėtrą, šios ir kitos kompanijos susivienijo ir pakvietė kitus belaidžių komunikacijų gamintojus įsteigti WAP forumą tam, kad sukurtų vieningą standartą belaidžio ryšio sistemoms.
Altynas

Altynas (rus. алты́н, алты́нник) – istorinė Rusijos moneta, pradžioje sidabrinė, vėliau – varinė 3 kapeikų moneta.

Etimologija

Pavadinimas primena tot. алтын 'auksas'. Tačiau altynai niekada nebuvo kaldinami iš aukso, tad monetos pavadinimas negalėtų būti kilęs iš šio žodžio.
Rusų monetų kolekcininkas Igoris Spaskis pasiūlė hipotezę, kad žodis altyn kilęs iš tot. алты 'šeši', nes 1 altynas lygus 6 dengoms.
Aukso Ordos pinigų sistemoje altynas irgi reiškė 6 dengų vertės monetą. Žodžių junginys tot. алты тиен 'šešios dengos' pagal tiurkų kalboms būdingą sinharmonizmo dėsnį susiliejo į vieną žodį ir susidarė naujas žodis tot. алтын.

Istorija

XIV a. pabaigoje rusų kunigaikštystėse imta kaldinti dengas, o altyną naudoti kaip pinigų skaičiavimo vienetą. Altynas buvo lygus 6 dengoms. Po didžiosios kunigaikštienės Elenos Glinskajos (valdė 1533–1538 m.) reformos altynas buvo lygus 6 Maskvos dengoms su kardais arba 3 Novgorodo dengoms su ietimis (kapeikoms, nuo rus. копье, kopjo 'ietis').
Skaičiuojant pinigus altynus galėjo naudoti kaip tarpinį piniginį vienetą perskaičiuojant rusiškus dešimtainius pinigus į dvyliktainius totorių pinigus arba atvirkščiai. To meto rublį sudarė 200 dengų (arba kitaip 33 altynai ir 2 dengos), bet 3 rublius sudarydavo šimtas altynų. Manoma, kad tai leisdavo altynus naudoti kaip pinigų skaičiavimo priemonę.
Kaip realią monetą altynus ėmė kaldinti iš vario 1654 m. valdant Aleksejui Michailovičiui.
1704 m., valdant Petrui I, imta altynus kaldinti iš sidabro. Sidabrinius altynus kaldino iki 1718 m.
1839 m., valdant Nikolajui I, ėmė vėl kaldinti altynus, Tada tai buvo variniai trikapeikiai, kurie tapo tradicine smulkia rusiška moneta.
Tarybų Sąjungoje smulkias varines kapeikas, jų tarpe ir 3 kapeikų, ėmė kaldinti 1924 m. Nuo 1926 m. iki 1991 m. trijų kapeikų monetas kaldino iš geltono vario-aliuminio lydinio. Tokias 3 kapeikų monetas rusiškai irgi neretai vadino altynais. Po 1991 m. 3 kapeikų monetų nekaldina.
15 kapeikų monetas, pradėtas kaldinti 1766 m., liaudis vadino rus. пятиалтынный 'penkiaaltyninis'.
Arkalykas

Istorija

Arkalykas pradėjo kurtis 1956 m. kaip geologų ir statybininkų gyvenvietė, atradus boksitų telkinius. 1965 m. Arkalykui suteiktos miesto teisės, o 1971 m. tapo naujai sukurtos Turgajaus srities centru. Čia buvo išgaunama ~20 % visos TSRS boksitų. Po TSRS griūties mieste suklestėjo bedarbystė ir skurdas.